Möödunud nädalal oli mul puhkus, mille sisustasin väikese reisiga Soome Tahko suusakuurortisse. Reis algas pühapäeval (18.01.) ning lõppes neljapäeval (22.01.). Esmaspäeval,  mu esimesel mäe päeval, õppisin alles vaikselt mäesuuskadega sõitma ning seega viibisin suhtelist palju aega külili ja selili. Samuti tulin mäest alla päris väikese hooga niimoodi, et jalad ega põlved ära ei väsinud ja muidu oli ka rõõmus olla. Seetõttu olin ma esmaspäeval veel eriti tubli ning käisin hommikul enne mäe peale siirdumist ning õhtul peale mäelt tulekut ka murdmaad sõitmas. Kummalgi korral olid trennid üpris lühikesed (37m ja 42m) ning mõlemal korral sai sõidetud umbes 8 km. Olgu minu poolt  samuti esimest ja viimast korda öeldud, et sõidan ainult uisustiilis.